五月五日至京口
作者：周文璞
朝代：宋

paragraphs: 回回望秦淮，出語重煩喋。
凱風初酸辛，靈雨更淒切。
疇昔之所經，望見心已折。
粵從世態換，轉見凡事別。
緡錢換仍艱，旅飯雜砂屑。
坊市半頹毀，物貨僅羅列。
鳴鳳斯不聞，遺沴猶慘烈。
凌晨轉時序，涂路已入浙。
京清雖快人，忍作昌歜節。
身本無瑕疵，反被讒口諜。
低翔就師友，庶幾免磨滅。
清曠雖未能，玄暢差可悅。
如其守微言，予將俟來哲。